ଉଦଳା ୫।୬ଃ ବେଆଇନ ଭାବେ ଲଘୁ ଖଣିଜ ପଦାର୍ଥ ଚୋରା ଚାଲାଣ ବେଳେ ପୋଲିସ ଏବଂ ତହସିଲଦାର ମିଳିତ ଚଢାଉ କରି ସାତ ଗୋଟି ଗାଡି ଜବତ କରିଛି । ଜବତ ଗାଡି ଗୁଡିକ ମଧ୍ୟରେ ଗୋଟିଏ ମାଙ୍କଡା ପଥର ବୋଝେଇ ଟ୍ରାକ୍ଟର, ଦୁଇ ଗୋଟି ବାଲି ବୋଝେଇ ଟ୍ରାକ୍ଟର ଏବଂ ଗୋଟିଏ ଡମ୍ଫର ଏବଂ ତିନି ଗୋଟି ଚିପ୍ସ ବୋଝେଇ ଟ୍ରାକ୍ଟର ଜବତ କରାଯାଇଛି ।
ଗୁରୁବାର ରାତିରେ ପୋଲିସ ଏବଂ ତହସିଲଦାର ମିଳିତ ଭାବେ ଚଢାଉ କରି ଏହି ୭ ଗୋଟି ଗାଡିକୁ ଜବତ କରିଛି । ଜବତ ସମସ୍ତ ଗାଡି ଉଦଳା ଥାନାରେ ରହିଥିବା ବେଳେ ଏହି ଗାଡିଗୁଡିକ ବେଆଇନ ଭାବେ ବାଲି, ଚିପ୍ସ ଏବଂ ମାଙ୍କଡା ପଥର ଚୋରା ଚାଲାଣ କରୁଥିଲେ । ତେବେ ଏକା ସଙ୍ଗେ ୭ ଗୋଟି ଗାଡି ଜବତ ହେବାପରେ ଏହାକୁ ନେଇ ମାଫିଆଙ୍କ ମଧ୍ୟରେ ଛନକା ପଶିଛି ।
ଗୋଟିଏ ରାତିରେ ୭ ଗୋଟି ଜବତ ହେବା ସ୍ଥାନୀୟ ଥାନା ଅନ୍ତର୍ଗତ କେତେ ମାତ୍ରାରେ ବେଆଇନ ବାଲି, ମାଙ୍କଡା ପଥର ଏବଂ ଚିପ୍ସ ଚୋରାଚାଲାଣ ଚାଲିଛି ତାହାକୁ ପଦାରେ ପକାଇଛି । ତେବେ ପ୍ରଶ୍ନ ଉଠୁଛି ରାତି ୭ଟାରୁ ସକାଳ ୭ଟା ପର୍ଯ୍ୟନ୍ତ କର୍ଫ୍ୟୁ ଲାଗିଥିବା ବେଳେ ରାତିରେ କିଭଳି ଚୋରାଚାଲାଣ ହେଉଛି ଏବଂ ତାହାକୁ ପୋଲିସ ଜବତ କରୁଛି ।
